Il sium di viodi une scuadre furlane di balon ancje tal campionât talian di Serie B si sfante a Florence. Te semifinâl cuintri dal Parma, il Pordenon al zuie ben, lant daûr di chê maniere di stât tal cjamp, cun snait e cun ordin, che e à marcât dute la sô stagjon, ma ae fin a vincin i aversaris.
A son decisîfs i tîrs finâi dai undis metris, ma salacor i sborfs neris e verts a àn cualchi motîf par inrabiâsi ancje par cualchi decision dal arbitri vie pe partide.
La formazion de citât dal Friûl Ocidentâl si presente cuntune struture tatiche une vore compate e dinamiche: Pietribiasi di ponte, Misuraca e Cattaneo daûr di lui, la linie mediane a cuatri e la difese a trê. Tal scjafoiaç de serade tal stadi Franchi la partide e partìs planc plancut e il prin atac concret lu puarte indenant il Parma: corner di Scozzarella e conclusion finâl di Scaglia che al segne cuntun diagonâl precîs.
La reazion dal Pordenon e rive daurman cuntun biel tîr di Cattaneo, che però al è fûr bersai. Al passe il timp e la situazion e reste inclaudade: i sborfs di mister Tedino a sburtin ma no rivin a jessi pardabin pericolôs, il Parma al ten bot e dongje de fin dal prin timp al cjate ancjemò une ocasion cun Nocciolini che al sbare ad alt dal centri de aree di rigôr.
La seconde frazion si vierç cul Pordenon che al manten la iniziative e che al prove a tornâ al atac. E rive cussì une ocasion di aur par Pietribiasi, che però al tire masse plan e Frattali nol à fastidis par parâ.
I neris e verts a van dilunc a tignî il control de partide e il Parma si difint. Passade la mieze ore dal secont timp, une punizion di Burrai e ven fermade cuntun braç di Baraye tal mieç de arre di rigôr dai emilians, ma pal diretôr di gare Pillitteri nol è avonde par ordenâ il penalty.
L’un a un dal Pordenon al rive cualchi minût plui indenant. Cross di De Agostini, corezion di Martignago e tîr in puarte di Marchi.
La semifinâl si slungje cui doi timps suplementârs. E cres la pression dal Pordenon, che ae fin al domande – par dibant – un altri rigôr par un intervent almancul suspiet di Frattali su Buratto, ma il risultât nol cambie e la cualificazion si zuie dute cui tîrs dal discut, là che si va a oltrance, tra goi, pâi e paradis. Dut al finìs cun De Agostini che nol segne e cun Lucarelli che le bute dentri e al puarte il Parma in finâl.
Risultât definitîf: Parma-Pordenon 6-5 ai rigôrs (1-1 dopo dai timps suplementârs).
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn